Video: Twee geskors ná werker bejaarde op vloer stampElize Devenish (79) na die voorval. (Foto: verskaf) ‘n Bejaarde inwoner van die Ons Tuiste-sentrum in Bloemfontein moes ŉ noodoperasie aan haar hand ondergaan nadat ŉ kombuiswerker haar so hard gestamp het dat sy op die vloer geval en ŉ been in haar gewrig gebreek het. Kringtelevisiebeeldmateriaal wys boonop hoe Elize Devenish (79) verlede Woensdag hulpeloos op die vloer lê terwyl die werker met haar take aangaan. Charl Devenish, Elize se seun, het aan Maroela Media gesê sy ma het ná ontbyt ŉ jogurt wat op een van die tafels agtergebly het, klaarblyklik sonder toestemming geneem. “Een van die kombuispersoneel het haar beetgekry en sy het op die grond geval. Sy het my ma net daar gelos en toe ŉ suster gaan roep wat haar eintlik ook maar net daar gelos het,” het Charl gesê. “Die suster het haar uiteindelik opgehelp en toe staan my ma maar daar. Jy kan sien [op die beeldmateriaal] sy is heeltemal verslae en uit die veld geslaan. Sy het daarna maar self aangesukkel na haar kamer.” Elize het haar seun gekontak en hy is onmiddellik na die sentrum, waar die bestuur onderneem het om die voorval te ondersoek. “Dit maak ŉ mens kwaad en gefrustreerd. Die stamp is een ding, ŉ mens kan nog sê dit was ŉ struweling al is dit beslis met opset gedoen, maar toe lê sy so lank daar en niemand doen iets nie,” het Charl gesê. “Jy kan nie jou frustrasies, watter frustrasies dit ook al is, op dié mense uithaal nie. Die personeel wat aangestel word, ongeag of hulle kombuis- of mediese personeel is, moet empatie hê.” Elize, ŉ jarelange inwoner van die tehuis, het aanvanklik in ŉ selfsorgkamer gewoon, maar is ná die voorval en daaropvolgende operasie na ŉ kamer in dieselfde tehuis geskuif waar 24-uur lange sorg beskikbaar is. Daar is ook geslote kringtelevisie oral in dié gedeelte. Elize Devenish se hand na die voorval. (Foto: verskaf) Buiten haar hand, het Elize ook haar lies met die val seergemaak. Dit veroorsaak dat sy nou sukkel om self te loop en vir eers van ŉ rolstoel gebruik moet maak. “Ek glo dit is darem net tydelik. Van die spiere het seergekry, maar wanneer dit eers herstel het, sal sy weer self kan loop,” het Charl gesê. Hy het gesê dit gaan nou vir sy ma meer oor bewusmaking oor hoe mense behandel moet word, nie net in die tehuis waar sy woon nie, maar ook in die vele ander in Suid-Afrika waar mense staatmaak op ander vir hulle versorging. Die kombuiswerker en betrokke suster is intussen geskors. Die uitslag van hulle tugverhore sal na verwagting later vandag bekend gemaak word. “Ons is tevrede met die stappe wat Ons Tuiste reeds gedoen het, hulle het dadelik opgetree. Hulle het na die beeldmateriaal gekyk en begin met ŉ ondersoek,” het Charl gesê. Hy het ook ŉ klagte by die polisie aanhangig gemaak. Ons Tuiste is ŉ deel van die Engo-welsynsorganisasie. De Wet Claassens, uitvoerende hoof van Engo, het aan Maroela Media gesê die uitslag van die betrokke personeellede se dissiplinêre verhore sal waarskynlik later vandag bekend wees. Claassens het gesê die organisasie betreur die voorval. “Dit was ŉ geïsoleerde voorval wat hoogs onaanvaarbaar is. Die veiligheid van alle Engo-inwoners is topprioriteit. “Engo sien die insident in ŉ ernstige lig en die versorging en belang van inwoners word met die nodige erns bejeën. Engo tree in alle gevalle onmiddellik op en stel alle moontlike maatreëls in plek om insidente soos hierdie te voorkom.” Die organisasie het gesê hy sal ook ten volle saamwerk met enige ondersoek wat ná die voorval ingestel word.